C 184/24
ET
Euroopa Liidu Teataja
25.5.2023
LISA
Tööstuse muutuste nõuandekomisjoni täiendav arvamus – CCMI/205 – „Tööstus 5.0 puitehituse sektoris“:
Tööstuse muutuste nõuandekomisjoni arvamus teemal „Tööstus 5.0 puitehituse sektoris“ (arvamuse TEN/794 lisaarvamus)
Raportöör: Martin BÖHME Kaasraportöör: Rolf GEHRING
Täiskogu otsus
15.11.2022
Õiguslik alus
kodukorra artikli 56 lõige 1 – lisaarvamus
Vastutav sektsioon
tööstuse muutuste nõuandekomisjon (CCMI)
Vastuvõtmine CCMIs
27.2.2023
Hääletuse tulemus (poolt/vastu/erapooletuid)
29/0/3
1.
Järeldused ja soovitused 1.1.
Euroopa Majandus- ja Sotsiaalkomitee rõhutab, et puidu kasutamine ehitusmaterjalina on suurepärane võimalus, sest see on kestlik ja kulutõhus alternatiiv ja täiendus traditsioonilistele ehitusmaterjalidele, nagu betoon ja teras.
Teine eelis puitehituse puhul on kõrge tööviljakus, mis võimaldab hooneid kiiremini ja tõhusamalt ehitada.
Võimalus ehitusdetailid tehases eelkoostada vähendab ka kulusid ja suurendab ohutust ehitusplatsil.
1.2.
Töötajate haridus, koolitus ja pidevõpe puitehituse valdkonnas on olulisem kui kunagi varem.
Haridus ja koolitus peavad olema kõigi sotsiaalpartnerite osalusel peetava sotsiaaldialoogi tulemus.
1.3.
Komitee näeb puitehituse sektori arendamises märkimisväärseid võimalusi töötajate jaoks, eriti maapiirkondades.
Inimväärsed töökohad puidutööstuses ja puitehituses võivad aidata parandada majanduslikku olukorda maapiirkondades, kus puidusektoril on oluline roll.
1.4.
Komitee rõhutab puitehituse arvukaid keskkonnaalaseid eeliseid.
Üks peamisi eeliseid on asjaolu, et puit on taastuv tooraine, mis tekitab ehitusdetailide ja hoonete valmistamisel ning nende olelusringi vältel vähem CO2 heidet kui teised ehitusmaterjalid.
Lisaks soodustab puidu kasutamine ehitustööstuses metsade säilitamist ja hooldamist, sest see loob stiimuleid kestlikuks metsamajandamiseks.
Kasvufaasis neelab puit atmosfäärist CO2 ja säilitab seda.
Seega muutub puit ehitusmaterjalina kasutamisel roheliseks ehitusmaterjaliks ja aitab kaasa kasvuhoonegaaside üldisele vähendamisele.
1.5.
Komitee viitab oma hiljutistele arvamustele ehituse ja ehitustoodete teemal, eelkõige arvamustele „Ehitustoodete ühtlustatud turustustingimused“ (1) ja „Puitehitus CO2 heite vähendamiseks ehitussektoris“ (2).
(1) (2)
ELT C 75, 28.2.2023, lk 159. „Puitehitus CO2 heite vähendamiseks ehitussektoris“ (vt ELT, lk 18).